Den danske ishockeykeeper Frederik Andersen blev noteret for 28 redninger på 28 forsøg i Anaheims 4-0-sejr.

Anaheim Ducks med Frederik Andersen i målet vandt torsdag morgen dansk tid sikkert med 4-0 hjemme over Toronto Maple Leafs i NHL. Den tidligere White Hawks-målmand reddede alle af gæsternes 28 forsøg, og Frederik Andersen blev endda noteret for en assist ved 4-0-målet. Det var danskerens tredje assist i denne sæson, hvor Anaheim Ducks fortsat topper Pacific Division. Kampens helt store spiller var Corey Perry, som scorede tre mål. Han scorede til 2-0, 3-0 og 4-0, og han blev efterfølgende kåret til kampens bedste spiller. Hos Montreal Canadiens spillede Lars Eller i underkanten af 18 minutter, da han og holdkammeraterne på udebane vandt 3-2 over Columbus Blue Jackets. Montreal Canadiens er på andenpladsen i Atlantic Division.